KIRJALLINEN KYSYMYS E-0581/03

esittäjä(t): Erik Meijer (GUE/NGL) komissiolle

(28. helmikuuta 2003)

Aihe: Kemiallisen myrkyllisen jätteen kerääminen rakennusmateriaalista ja betoniseinistä

1. Onko komissio tietoinen, että alankomaalainen teräsyhtiö Hoogovens, joka sijaitsee Velsenin ja Beverwijkin välisellä rannikolla ja joka kuuluu toistaiseksi Ison-Britannian ja Alankomaiden Corus-konserniin, on vuodesta 1993 lähtien varastoinut kemiallista jätettä (etenkin lentotuhkaa), josta työstetään keinotekoista soraa, jota voidaan käyttää täyteaineena betoniin ja rakennuselementteihin (joihin ei käytetä sementtiä), joita myydään ns. vihreinä tiilinä (green bricks)?

2. Onko komissio tietoinen, että tämän materiaalin käyttäminen on yleistä ja sen jäljittämismahdollisuudet ovat lähes olemattomat, koska materiaaliin on käytetty erilaisia teollisuudesta, sähkövoimaloista ja jätteenpolttolaitoksista peräisin olevia kemiallisia yhdisteitä ja koska siihen on käytetty myös Puolasta, Intiasta, Taiwanista ja Israelista peräisin olevaa tunnistamatonta jätettä ja koska tytäryhtiö HTS E & E (Hoogovens Technical Services, Energy and Environment) HTS-Aardelite installaties, joka tuottaa tätä tuotetta, myy sitä Alankomaihin ja ulkomaille?

3. Onko komissio tietoinen, että tuotannossa vapautuu paljon myrkyllisiä aineita ja että tuotannossa työskentelevillä henkilöillä on muun muassa iho-ongelmia, rupia ja ihosieniä, muistinmenetyksiä (jotka liittyvät aivotutkimuksissa havaittaviin outoihin mustiin pisteisiin), hiustenlähtöä, päänsärkyä, puheripulia, naurukohtauksia ja vaappuvaa kävelyä ja perheiden naisten menopaussi alkaa aikaisemmin ja lasten kehoon keräytyy suuria määriä arseenia, kadmiumia ja aluminiumia?

4. Onko komissio tietoinen, että niiden uusien talojen, joiden betoniseiniin on käytetty edellä mainittua soraa, tai joihin käytetään elementtejä, asukkaat eivät voi porata seiniä, koska asuntoon tulisi pölyn mukana myrkyllistä ainetta ja se kulkeutuisi asukkaiden hengitysteihin?

5. Mihin toimiin komissio ryhtyy, jotta tämä vaarallinen tuote, jonka myrkyllinen aines ei ole lopullisesti hävitetty ja leviäminen uudelleen asbestin ja suolakyllästeen/arseenihapon tavoin on mahdollista, poistettaisiin mahdollisimman nopeasti markkinoilta?

Lähde: Katholiek Nieuwsblad, 15.11.2002

Margot Wallströmin komission puolesta antama vastaus

(22. huhtikuuta 2003)

1. Komissio ei ole tietoinen mainitun yhtiön väitetyistä toimista ja nk. vihreiden tiilien käyttämisestä. Jätteistä 15. heinäkuuta 1975 annetussa neuvoston direktiivissä 75/442/EY(1), sellaisena kuin se on muutettuna, ja vaarallisista jätteistä 12. joulukuuta 1991 annetussa neuvoston direktiivissä 91/689/ETY(2), sellaisena kuin se on muutettuna, säädetään kuitenkin, että jäsenvaltioiden on toteutettava tarvittavat toimenpiteet sen varmistamiseksi, että jätteet hyödynnetään tai niistä huolehditaan vaarantamatta ihmisten terveyttä ja käyttämättä menettelyjä tai menetelmiä, joista voi aiheutua vahinkoa ympäristölle. Direktiiveissä vaaditaan myös, muun muassa edellä mainitun velvollisuuden toteuttamiseksi, että jätteitä tuhoavien tai hyödyntävien laitosten ja yritysten on saatava siihen lupa.

2. Komissio ei ole tietoinen näiden jätteiden tuonnista yhteisöön. Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1. helmikuuta 1993 annetun neuvoston asetuksen (ETY) N:o 259/93(3) mukaisesti jäsenvaltioiden nimittämien toimivaltaisten viranomaisten on varmistettava, että siirretyistä jätteistä huolehditaan yhteisön jätehuoltoa koskevan lainsäädännön mukaisesti.

3. Komissio ei tunne kyseisten tuotteiden kemiallisia ominaisuuksia eikä näin ollen niiden valmistuksen ja käytön mahdollisia riskejä. Työntekijöiden terveyttä ja turvallisuutta työssä koskevassa EU:n lainsäädännössä, etenkin toimenpiteistä työntekijöiden turvallisuuden ja terveyden parantamisen edistämiseksi työssä 12. kesäkuuta 1989 annetussa neuvoston direktiivissä 89/391/ETY(4) ja työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7. huhtikuuta 1998 annetussa neuvoston direktiivissä 98/24/EY(5), säädetään kuitenkin työnantajan velvollisuudesta arvioida työntekijöiden turvallisuutta, terveyttä ja hygieniaa uhkaavat riskit. Tätä velvollisuuttaan täytäntöön pannessaan työnantajan on laadittava teknisiä ja järjestelyihin liittyviä toimenpiteitä koskeva suunnitelma näiden riskien vähentämiseksi tai poistamiseksi.

4. Komissio ei ole tietoinen siitä, että vihreitä tiiliä käytetään uusissa taloissa ja että ne muodostavat terveysriskin asukkaille, jotka haluavat porata seiniään. Kohdassa 1 mainitun jätehuoltoa koskevan yhteisön lainsäädännön asianmukaisen soveltamisen pitäisi taata, että tällaisia riskejä ei ole, kun kierrätettyjä materiaaleja käytetään suunniteltuun käyttötarkoitukseensa.

5. Komissio aikoo ilmoittaa Alankomaiden viranomaisille kyseisen yhtiön väitetyistä käytänteistä ja vaatia, että käytänteet ja jätehuoltoa koskevan yhteisön lainsäädännön soveltaminen tässä erityistapauksessa tutkitaan asianmukaisesti.

(1) EYVL L 194, 25.7.1975.

(2) EYVL L 377, 31.12.1991.

(3) EYVL L 30, 6.2.1993.

(4) EYVL L 183, 29.6.1989.

(5) EYVL L 131, 5.5.1998.